ስልክን አለማንሳት ሥራን ማከናወን አይደለም
እድሜ ለቴክኖሎጂ መዘመን ዛሬ የእጅ ስልክ ያልያዘ አርሶ አደር፣ ወዛደር፣ ጫማ ቀቢ፣ የቤት ሠራተኛ ወዘተ.. የለም፤ የእጅ ስልክ የተሠራው ሥራን ለማቀላጠፍና የመገናኛ ዘዴውን ለማዘመን እንደ ሆነም እሙን ነው፡፡ ይህንን ታላቅ የግንኙነት መረብ በመጠቀም እጅግ በርካታ ተግባራት ይከናወናሉ፤ ሌላው ቀርቶ ለነፍስ አድን ተግባራት ሳይቀር የግንኙነት መረቡ የሚጫወተው ሚና በቀላሉ የሚገመት አይደለም፡፡ በዚህ የተነሳ የእጅ ስልክ ረስተን እንኳ ስንወጣ የሆነ ነገር የጎደለን ያህል ይሰማናል፤ ምክንያቱም ዓለማችን የጥብቆ ያህል እየጠበበች የመጣችው በመረጃ መረቡ አማካይነት ስለሆነ ከአንደኛው የዓለማችን ጫፍ የተሠራ፣ ወይም የተከሰተ ክስተት በእጅ ስልካችን ላይ በቀላሉ ማግኘት ስለምንችል ስልክ በረሳን ቀን ዓለሙ ሁሉ ጥሎን የሮጠ ሊመስለን ስለሚችል ነው፡፡ የመገናኛ መረቡ አስፈላጊነት እየጎላ በመምጣቱ የአቅም ማነስ ከሌለ በቀር ዛሬ ስልክ ይዞ የማይንቀሳቀስ ከተሜ የለም፤ በተለይ አገልግሎት ሰጭ ተቋማት አገልግሎታቸውን ለሚፈልገው ሕዝብ በቀላሉ መገኘት እንዲችሉ የተንቀሳቃሽ ስልክ ጠቀሜታ በእጅጉ አስፈላጊ ነው፡፡ ይህን ግምት ውስጥ በማስገባት ለመንግሥት የሥራ ኃላፊዎች የተሻለ የእጅ ስልክ በመንግሥት ገንዘብ እየተገዛ ይታደላቸዋል፤ ስልኩ የሚሰጣቸው ግን የሚፈልጋቸው ሕዝብ ያለምንም ውጣ ውረድ በቀላሉ እንዲያገኛቸው ታስቦ እንጂ ለክብር መጠበቂያ ሲባል እንዳልሆነ ግልጽ ነው፡፡ይሁን እንጂ ያ በውድ ዋጋ እየተገዛ ለባለሥልጣናት የሚታደለው የእጅ ስልክ ለተገቢው አገልግሎት እየዋለ አይደለም፡፡ በተለይም ስለተቋማቸው እንቅስቃሴ መግለጫ እንዲሰጡ በመገናኛ ብዙኃን የሚፈለጉ ባለሥልጣናት አሁን የያዙት ፈሊጥ ስልካቸውን አለማንሳት ወይም በበር ጠባቂነታቸው የሚያገለግሉ የሕዝብ ግንኙነት ሠራተኞቻቸው አማካይነት ‹‹የሉም›› መባልን ነው፡፡ ይህ እንደ አዲስ የማምለጫ ዘዴ የሚጠቀሙበት ስልት በማንኛውም መመዘኛ ተገቢ ነው ተብሎ አይታመንም፡፡ በመሠረቱ ይህ አይነቱ ዘዴ ስህተት ነው፤ የሀገራችን ሕገመንግሥት አንቀጽ 12 ማንኛውም የመንግሥት ሥራ በግልጽ መከናወን እንዳለበት ይደነግጋል፤ ይኸ ማለት ማንኛውም የመንግሥት የሥራ ኃላፊ ስለሥራው በየጊዜው ለሕዝብ የማሳወቅ ግዴታ አለበት ማለት ነው፡፡ ማሳወቅ የሚችለውም በመገናኛ ብዙኃን አማካይነት እንጂ በሌላ ሊሆን አይችልም፤ ስለሆነም በተጠየቀ ጊዜ ተገቢውን መግለጫ የመስጠት ግዴታም ኃላፊነትም አለበት ማለት ነው፡፡ ባለሥልጣኖቻችን ከዚህ በተቃረነ መልኩ መግለጫ ላለመስጠት ሲሉ ስልካቸውን አለማንሳት ወይም በሕዝብ ግንኙነታቸው አማካይነት ‹‹ሥራ በዝቶባቸዋል፤ ስብሰባ ላይ ናቸው..›› ሰበብ እየደረደሩ ጋዜጠኞችን ማጉላላት መረጃ በጊዜ ለሕዝብ እንዳይደርስ ማድረግ ከተጠያቂነት የሚያድን አይደለም፤ ቢቻልማ ኖሮ ‹‹የሕዝብ ግንኙነት›› ባለሙያዎች የመሥሪያ ቤታቸውን ጠቅላላ እንቅስቃሴ ልቅም አድርገው በማወቅ ሳይጠየቁ ጭምር በሕግ የተሰጣቸውን ሥልጣን ተጠቅመው ምን እንዳከናወኑ በየጊዜው ለሕዝብ መግለጫ መስጠት ይገባቸው ነበር፡፡እጅግ በጣም አልፎ አልፎ ይህን አይነት ተግባር የሚያከናውኑ የሕዝብ ግንኙነት ባለሙያዎች አሉ፤ እነሱ ሥራቸውን በአግባቡ እያከናወኑ ስለሆነ ሊመሰገኑ ይገባል፤ የመንግሥት ስልክ ይዘው የሚንቀሳቀሱ ባለሥልጣናት መረጃ እንዲሰጡ ሲፈለጉ የእጅ ስልካቸውን አለማንሳት ተገቢም ሕጋዊም ነው ተብሎ አይታሰብም፤ ይህ በመሠረቱ ሁለት መሠረታዊ ችግሮች ያሉበት ነው፤ አንድም ባለሥልጣናቱ ተገቢ ሥራቸውን እያከናወኑ አይደለም፤ ወይም የሚሠሩትን አያውቁትም፡፡በመሆኑም ባለሥልጣናት ሆይ! መሥራት አለመሥራታችሁ የሚታወቀው በምትሰጡት መረጃ ነውና እባካችሁ እጃችሁ ላይ ደጋግሞ የሚጮኸውን ስልካችሁን አንሡ፤ በራችሁንም ለመረጃ ክፍት አድርጉ፤ ስልክ አለማንሳት ሥራን ማከናወን አይደለም የምንለውም ለዚህ ነው፡፡ዘመን መፂሄት መስከረም 2012